CELEX: 32018R1467
Language: hr
Date: 2018-07-27 00:00:00
Title: Delegirana uredba Komisije (EU) 2018/1467 оd 27. srpnja 2018. o izmjeni Delegirane uredbe (EU) 2016/1675 o dopuni Direktive (EU) 2015/849 Europskog parlamenta i Vijeća u pogledu dodavanja Pakistana u tablicu u točki I. Priloga (Tekst značajan za EGP.)

2.10.2018   
               
               
                  HR
               
               
                  Službeni list Europske unije
               
               
                  L 246/1
               
            
         DELEGIRANA UREDBA KOMISIJE (EU) 2018/1467
         оd 27. srpnja 2018.
         o izmjeni Delegirane uredbe (EU) 2016/1675 o dopuni Direktive (EU) 2015/849 Europskog parlamenta i Vijeća u pogledu dodavanja Pakistana u tablicu u točki I. Priloga
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ (1), a posebno njezin članak 9. stavak 2.,
         budući da:
         
                     (1)
                  
                  
                     Unija mora osigurati učinkovitu zaštitu cjelovitosti i pravilnog funkcioniranja svojeg financijskog sustava i unutarnjeg tržišta od pranja novca i financiranja terorizma. Stoga se Direktivom (EU) 2015/849 predviđa da bi Komisija trebala utvrditi visokorizične treće zemlje sa strateškim nedostacima u svojem režimu sprečavanja pranja novca i borbe protiv financiranja terorizma koji predstavljaju znatnu prijetnju financijskom sustavu Unije.
                  
               
                     (2)
                  
                  
                     Komisija bi trebala pravodobno revidirati popis visokorizičnih trećih zemalja navedenih u Delegiranoj uredbi (EU) 2016/1675 (2) s obzirom na napredak koji su ostvarile te visokorizične treće zemlje u uklanjanju strateških nedostataka u svojem režimu sprečavanja pranja novca i financiranja terorizma (SPNFT). Komisija bi u svojim procjenama trebala uzeti u obzir nove informacije međunarodnih organizacija i stručnjaka zaduženih za određivanje standarda, poput onih koje izdaje Radna skupina za financijsko djelovanje (FATF). Uzimajući u obzir te informacije, Komisija bi trebala utvrditi i dodatne visokorizične treće zemlje sa strateškim nedostacima u svojem režimu SPNFT-a.
                  
               
                     (3)
                  
                  
                     U skladu s kriterijima utvrđenima u Direktivi (EU) 2015/849 Komisija je uzela u obzir novije dostupne informacije, a posebice novije javne izjave FATF-a i dokument FATF-a „Poboljšanje globalne usklađenosti s mjerama sprečavanja pranja novca i borbe protiv financiranja terorizma: neprekidan proces” te izvješća Skupine FATF-a za preispitivanje međunarodne suradnje u vezi s rizicima koje predstavljaju pojedine treće zemlje u skladu s člankom 9. stavkom 4. Direktive (EU) 2015/849.
                  
               
                     (4)
                  
                  
                     FATF je utvrdio da Pakistan ima strateške nedostatke u režimu sprečavanje pranja novca i financiranja terorizma („SPNFT”) koji predstavljaju opasnost za međunarodni financijski sustav, a za koje je ta zemlja razvila akcijski plan s FATF-om.
                  
               
                     (5)
                  
                  
                     Strateški nedostaci uočeni su u okviru SPNFT-a koji je na snazi u Pakistanu te u načinu na koji se taj okvir primjenjuje. Nedostaci uključuju nadzor i izvršenje kontrola SPNFT-a koje provode financijske institucije, uključujući poduzeća za novčane usluge; nedostatne mjere za sprečavanje nezakonitog prekograničnog prijenosa valuta; nedostatak konkretnih rezultata u istragama i kaznenom progonu financiranja terorizma, uključujući nedostatak potrebne koordinacije između raznih tijela; nedovoljnu provedbu ciljanih financijskih sankcija i rezolucija Vijeća sigurnosti Ujedinjenih naroda 1267 (1999) i 1373 (2001); nedovoljno izvršavanje zabrane raspolaganja sredstvima i financijskih usluga.
                  
               
                     (6)
                  
                  
                     Uzimajući u obzir visoku razinu integriranosti međunarodnog financijskog sustava, veliku povezanost tržišnih subjekata, velik broj prekograničnih transakcija iz Unije ili prema Uniji te stupanj otvorenosti tržišta, Komisija smatra da je svaka prijetnja za međunarodni financijski sustav povezana sa suzbijanjem pranja novca i financiranja terorizma ujedno i prijetnja za financijski sustav Unije.
                  
               
                     (7)
                  
                  
                     Prema najnovijim relevantnim podacima Komisija je u svojoj analizi zaključila da bi se Pakistan trebao smatrati jurisdikcijom treće zemlje sa strateškim nedostacima u svojem režimu SPNFT-a koji predstavljaju znatnu prijetnju financijskom sustavu Unije u skladu s kriterijima iz članka 9. Direktive (EU) 2015/849. Međutim, ta je zemlja u pisanom obliku iskazala visoku razinu političke spremnosti za uklanjanje utvrđenih nedostataka i razvila akcijski plan s FATF-om, čime se omogućuje ispunjenje zahtjeva iz Direktive (EU) 2015/849. Komisija će ponovno procijeniti status te zemlje s obzirom na provedbu te spremnosti u djelo.
                  
               
                     (8)
                  
                  
                     Delegiranu uredbu (EU) 2016/1675 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            U Prilogu Delegiranoj uredbi (EU) 2016/1675 u tablici u točki I. umeće se sljedeći redak:
            
                        „14.
                     
                     
                        Pakistan”
                     
                  
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. srpnja 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 141, 5.6.2015., str. 73.
         
         
            (2)  Delegirana uredba Komisije (EU) 2016/1675 оd 14. srpnja 2016. o dopuni Direktive (EU) 2015/849 Europskog parlamenta i Vijeća utvrđivanjem visokorizičnih trećih zemalja sa strateškim nedostacima (SL L 254, 20.9.2016., str. 1.).